पुणे का जीत से आगाज, किंग्स इलेवन को हराया  
पुणे वारियर्स ने किंग्स इलेवन पंजाब को आईपीएल के अपने पहले मैच में सात विकेट से हरा दिया।
पुणे वारियर्स ने किंग्स इलेवन पंजाब को आईपीएल के अपने पहले मैच में सात विकेट से हरा दिया।  पहली बार आईपीएल में उतरी पुणे वारियर्स ने अपने गेंदबाजों के शानदार प्रदर्शन के बूते किंग्स इलेवन पंजाब को पहले आठ विकेट पर 112 रन पर रोका और फिर 13.1 ओवर में लक्ष्य हासिल करके अपने अभियान का शानदार आगाज किया।  नई गेंद संभालने वाले अल्फोंसो थामस और श्रीकांत वाघ ने मिलकर पांच विकेट चटकाते हुए किंग्स इलेवन को शीर्ष क्रम की चूलें हिला दी। उसके चार विकेट पहले चार ओवर में नौ रन के भीतर ही गिर गए थे।  ऑस्ट्रेलियाई दिग्गज एडम गिलक्रिस्ट समेत चार शीर्ष बल्लेबाजों को थामस और वाघ ने पवेलियन भेजा। बाद में द. अफ्रीका के रियान मैकलारेन के नाबाद अर्द्धशतक की मदद से पंजाब ने 100 का आंकड़ा पार किया। सातवें नंबर पर बल्लेबाजी के लिए आए हरफनमौला मैकलारेन ने 43 गेंद में नाबाद 51 रन बनाए जिसमें छह चौके और एक छक्का शामिल था। उन्होंने पीयूष चावना (15) के साथ 35 रन की साझेदारी भी की।  जवाब में युवराज सिंह की अगुवाई वाली पुणे वारियर्स की भी शुरुआत खराब रही और पहली ही गेंद पर प्रवीण कुमार ने ग्रीम स्मिथ को आउट कर दिया। इसके बाद हालांकि जेस्सी राइडर (31) और मिथुन मन्हास (35) ने आक्रामक बल्लेबाजी करते हुए टीम पर कोई दबाव नहीं बनने दिया।  पंजाब की लचर फील्डिंग ने जीत की राह और आसान कर दी। पंजाब के खिलाड़ियों ने कई कैच टपकाए जिसमें पिछले तीन सत्र में उनके साथ रहे युवराज का कैच भी शामिल था।